Hrabre žene koje nisu dobile posao u OŠ Julija Benešića u Iloku odlučile su progovoriti, no ravnatelj ne vidi ništa sporno.

U Iloku, na krajnjem istoku Hrvatske, svaki posao zlata je vrijedan, a i najmanja plaća znači lakšu svakodnevicu. No kada je jedna iločka osnovna škola raspisala natječaj za posao čistačice, među 11 prijavljenih žena ravnatelj škole odabrao je – svoju ženu.

Dok on u tome ne vidi ništa sporno, dio hrabrih žena koje nisu dobile posao odlučile su progovoriti za Provjereno.

"Moja ga je sestra susrela i pitala da l' se isplati, da l' vrijedi da preda zamolbu. Međutim, on je rekao da ne vrijedi, da će tu svoju suprugu zaposlit, da je to mjesto za nju", priča Sanja Cinovski Augustinović, koja je odlučila javno istupiti iako se boji da bi joj muž zbog toga mogao ostati bez posla u državnoj tvrtki.

Da bi se nova osoba zaposlila, odobrenje moraju dati i članovi Školskog odbora, no neki su se zbog odluke pokajali. Jedna je od njih i Marija Dobošević, koja se, kaže, nije snašla od šoka kada je ravnatelj kao najboljeg kandidata predložio svoju ženu.

"Mi smo svi glasali za nju, ali pored svih tih ostalih prijavljenih žena koje su nezaposlene to nikako nije bilo u redu. To je moje mišljenje. Ne znam kako on opravdava svoju savjest. Ja mislim da to nije u redu", rekla je za Provjereno.

Ravnatelj Miroslav Bošnjak (Foto: Provjereno) - 4 Foto: Provjereno

No ravnatelj OŠ Julija Benešića Miroslav Bošnjak, koji je ujedno i vjeroučitelj, u cijelom slučaju ne vidi ništa sporno. Ne smatra ga nepotizmom i poziva se na zakon koji mu to, doduše, i omogućuje.

"Sve je po zakonu napravljeno i ne smatram da je uopće nepotizam. Smatram samo da je sukladno zakonu kako i treba. Nikad ne bih napravio nešto što je protiv zakona ili protiv propisa koji su tu", kaže.

Što o ovom slučaju kažu stanovnici Iloka, a što pravni stručnjaci, pogledajte večeras u Provjerenom u 21:15.